Dan Eggen
Store norske leksikon,Sport og spill,Ballsport,Fotball,Norsk fotball
Dan Eggen er en tidligere norsk fotballspiller i posisjonen midtstopper, som blant annet spilte på laget som slo Brasil 2–1 under VM i Frankrike i 1998.
Eggen slo gjennom i Danmark og var senere proff i Spania i en årrekke. Etter spillerkarrieren har han blant annet vært trener for Kolbotns kvinnelag og KFUMs herrelag. Fakta A-landskamper: 25 (1993–2001). Mål: 2 Klubber: Ready (3./4. divisjon), BK Frem (Danmark, 1988–90), Brøndby (1990–93), Celta Vigo (1997–99), Alavés (1999–2004), Rangers (2003), Le Mans (2003–04) Ungdomsklubber: Årvoll, Heming, Lyn. Spillestil Den 191 centimeter høye midtstopperen var en plasserings- og hodesterk spiller med god timing i avgjørende situasjoner. Han var også god til å avskjære motstandernes angrepsspillere, men hadde svakheter når det gjaldt hurtighet og taklingsstyrke langs bakken. Med sin hodestyrke scoret han også en del mål. Meritter på landslaget Eggen var med i den norske troppen i de tre sluttspillene Norge har kvalifisert seg for etter andre verdenskrig: VM i USA i 1994, VM i Frankrike i 1998 og EM i Belgia/Nederland i 2000. Han fikk ikke spilletid under VM i 1994, men i VM i 1998 spilte han alle Norges kamper. Under EM i 2000 kom han inn som innbytter for Henning Berg i den første kampen mot Spania og spilte de to siste kampene fra start. Meritter i klubbfotball Eggen er den eneste landslagsspilleren i nyere tid som aldri har spilt på høyt nivå i Norge. Fra 1988 til 1990 spilte han for Ready i 4. og 3. divisjon, før han flyttet til København for å studere økonomi. Her prøvespilte han for en rekke småklubber, før han plutselig fikk tilbud fra toppserieklubben Frem. Der spilte han seg inn på laget, noe som ga utgangspunkt for en lang profesjonell karriere i både Danmark og Europa.Eggen ble dansk cupmester i 1994 og dansk seriemester for Brøndby i 1996 og 1997. Han var på Alavés da laget i 2001 nådde finalen i UEFA-cupen (nå Europaligaen), men det spanske laget tapte 4–5 for Liverpool etter ekstraomganger. Les mer i Store norske leksikon fotball norsk fotball